কনফার্ম টিকিট ছাড়া স্টেশনে প্রবেশ নয়, নয়া নিয়ম জারি করল রেল

ওয়েব ডেস্ক: দেশের ব্যস্ততম স্টেশনগুলিতে ভিড় (Crowd) নিয়ন্ত্রণে নতুন পদক্ষেপ নিল ভারতীয় রেল (Indian Railways)। শুক্রবার রেলমন্ত্রী অশ্বিনী বৈষ্ণবের (Ashwini Vaishnaw) নেতৃত্বে এক উচ্চপর্যায়ের বৈঠকে একাধিক গুরুত্বপূর্ণ সিদ্ধান্ত নেওয়া হয়েছে। সূত্রের খবর, দেশের মোট ৬০টি ব্যস্ততম স্টেশনে স্থায়ী ওয়েটিং এরিয়া তৈরি করা হবে। পাইলট প্রকল্প হিসেবে প্রথম পর্যায়ে এই ব্যবস্থা চালু হবে নিউ দিল্লি, আনন্দ বিহার, বারাণসী, অযোধ্যা ও পাটনা স্টেশনে।

এছাড়াও রেলস্টেশনের অযাচিত ভিড় নিয়ন্ত্রণ করতে আরও কিছু কড়া ব্যবস্থা নিতে চলেছে রেল মন্ত্রক। বৈধ টিকিট ছাড়া প্ল্যাটফর্মে প্রবেশের ক্ষেত্রে আরও কড়া নিয়ম চালু করা হবে বলে জানা গিয়েছে রেল সূত্রে। বিশেষ করে রেলের তরফে জানানো হয়েছে, ওয়েটিং লিস্টের যাত্রীরা স্টেশনের ভেতরে প্রবেশ করতে পারবেন না। তাঁদের জন্য স্টেশনের বাইরের ওয়েটিং এরিয়ায় থাকার ব্যবস্থা করা হবে।

আরও পড়ুন: ৩ মাসের মধ্যেই ‘ভুতুড়ে ভোটার’ কাণ্ডের সমাধান, আশ্বাস কমিশনের

এছাড়াও রেলের সিদ্ধান্ত অনুযায়ী, প্রত্যেক ফুট-ওভার ব্রিজের চওড়ার মাপ হবে ১২ মিটার ও ৬ মিটার। পুরনো ওভারব্রিজ ভেঙে নতুন করে নির্মাণের পরিকল্পনাও চূড়ান্ত হয়েছে। একইসঙ্গে স্টেশন ও সংলগ্ন এলাকার নিরাপত্তা জোরদার করতে বাড়তি সিসিটিভি ক্যামেরা বসানোর সিদ্ধান্ত নেওয়া হয়েছে।

পাশাপাশি, বড় স্টেশনগুলিতে দ্রুত সিদ্ধান্ত গ্রহণের সুবিধার্থে ওয়ার রুম তৈরি করা হবে। উন্নত ওয়াকি-টকি এবং প্ল্যাটফর্ম চত্বরে নিয়মিত ঘোষণার জন্য অত্যাধুনিক ব্যবস্থা গড়ে তোলা হচ্ছে। রেলকর্মী ও অথরাইজড স্টাফদের জন্য নতুন আইডি কার্ড ও ইউনিফর্ম চালু করা হবে। এছাড়াও, যাত্রীদের সুষ্ঠু ব্যবস্থাপনা ও জরুরি পরিস্থিতি সামাল দিতে স্টেশন ডিরেক্টরদের অতিরিক্ত ক্ষমতা দেওয়া হবে। বিশেষত, যাত্রীসংখ্যার ভিত্তিতে টিকিট বিক্রি বন্ধ করার সিদ্ধান্ত তাৎক্ষণিকভাবে নিতে পারবেন তাঁরা। এছাড়া, স্টেশনের উন্নয়ন ও অন্যান্য জরুরি কাজের জন্য আর্থিক সিদ্ধান্ত গ্রহণের ক্ষমতাও দেওয়া হবে।